Toshkentda o`quvchilar uchun “O`ynaymiz - o`rganamiz” hayotiy ko`nikmalar festivali o`tkazildi

Toshkent shahridagi “Botanika bog`i”da Xalq ta`limi vazirligi huzuridagi Respublika ta`lim markazi tomonidan “O`ynaymiz - o`rganamiz” nomli hayotiy ko`nikmalar festivali bo`lib o`tdi. 
Ilk marotaba tashkil etilayotgan bu festivalda umumta`lim maktablarining 7 yoshdan 14 yoshgacha bo`lgan 200 dan ortiq o`quvchilari ishtirok etishdi. 1 iyun – Xalqaro bolalarni himoya qilish kuni munosabati bilan tashkil etilgan festivalda turli xil ko`ngilochar  dasturlar, shu bilan bir qatorda raqamli, amaliy STEAM, texnologiya yo`nalishlarida burchaklar tashkil etildi.  
Shuhrat Sattorov, Respublika ta`lim markazi direktori:
– Milliy o`quv dasturi asosida yaratilayotgan darsliklarda nazariy ma`lumotlardan ko`ra, amaliyotga ko`proq urg`u berilgan. Ushbu darsliklar endi ma`lumotlarni yod oldirish yo`lidan emas, ularda hayotiy ko`nikmalarni shakllantirish yo`lidan boradi. Shiddat bilan rivojlanayotgan texnologiya asrida bolalarga o`yin orqali ta`lim berish allaqachon o`zini oqlagan metodlardan biriga aylandi.
 Bugungi tashkil etilgan festival ham o`quvchilar maktab darsliklarida nazariy o`qib o`rgangan mavzularini amaliyotga tadbiq etishmoqda. Respublika ta`lim markazi tomonidan yangi avlod darsliklari uchun 20 ga yaqin multimedia ilovalari yaratildi. Darsliklarga qo`shimcha qilingan AR ilovasi mavzularni vizual qabul qilish orqali yanada yaxshiroq tushunishga yordam beradi. Bolalarga XXI asr qurilmalari yordamida bilim olishni targ`ib qiluvchi raqamli burchakda o`quvchilar yangi avlod darsliklari uchun yaratilgan multimedia ilovalaridan foydalanib ko`rishmoqda, – deydi  Shuhrat Sattorov.
Ruxsora Mirkamolova, Yunusobot tumanidagi 260 sonli maktab o`quvchisi:
-– Biz texnologiya darsida meva va sabzavotlardan turli xil narsalar yasashni o`rganganmiz. Bugun festivalda o`zimiz yasagan ijod namunalarimiz bilan ishtirok etmoqdamiz. Bu “karvin” san`ati deb nomlanadi. Ko`rib turganingiz apelsin mevasidan ayiqcha yasaganimiz. Qolaversa, mevalardan turli xil hayvonlar, gullar va boshqa shaklli manzaralar ham yasashni o`rganganmiz.  
 
Festival davomida bolalar yozuvchisi, yangi Ona tili va o`qish savodxonligi darsliklari muallifi Sa`dullo Quronovning «Galaktikada bir kun», «Koinot javohiri» fantastik asarlari taqdimoti bo`lib o`tdi. Jarayonda bolalar muallif tomonidan berilgan topshiriq asosida o`zlari fantastik hikoya yozib ko`rish imkoniga ham ega bo`ldilar. Muallif o`zining «50 yildan keyin hayot…» boshlanmasiga bolalar tomonidan original yakunlanmalar oldi.